Broj: 711-I-24-P-148-22/23-04-19

Zagreb, 16. prosinca 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva, Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu ZSSI), **u predmetu dužnosnika Tomislava Božića**, **zamjenika općinskog načelnika Općine Vođinci do 20. svibnja 2021.g.,** pokrenutom Odlukom Povjerenstva broj: 711-I-1943-P-148/22-02-19 od 15. srpnja 2022.g., na 197. sjednici, održanoj 16. prosinca 2022.g., donosi sljedeću

**ODLUKU**

1. **Propustom da po pisanom nalogu Povjerenstva, u danom roku koji je protekao 27. prosinca 2021.g., podnese pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnosti zamjenika općinskog načelnika Općine Vođinci, dužnosnik Tomislav Božić, zamjenik** **općinskog načelnika Općine Vođinci do 20. svibnja 2021.g. , počinio je povredu članka 10., u vezi s člankom 8. i 9. ZSSI-a.**
2. **Za povredu ZSSI-a opisanu pod točkom I. ove izreke, dužnosniku se sankcija neće izreći s obzirom da je od prestanka obnašanja dužnosti zamjenika općinskog načelnika Općine Vođinci prošlo više od dvanaest mjeseci.**

Obrazloženje

Člankom 60. Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21) propisano je da će se postupci započeti prije stupanja na snagu toga Zakona dovršiti prema odredbama ZSSI/11-a. Navedeni je Zakon stupio na snagu 25. prosinca 2021.

S obzirom da je prva radnja povodom koje je formiran predmet P-148/22 učinjena prije stupanja ZSSI/21-a na snagu te da se isti predmet vodi u odnosu na okolnosti nepodnošenja izvješća o imovinskom prema odredbama ZSSI-a, koji je bio u primjeni do 24. prosinca 2021., isti će biti dovršen sukladno odredbama ZSSI-a.

Povjerenstvo je na 180. sjednici, održanoj 15. srpnja 2022.g. pokrenulo postupak za odlučivanje o sukobu interesa protiv dužnosnika Tomislava Božića, zamjenika općinskog načelnika Općine Vođinci do 20. svibnja 2021.g., zbog moguće povrede članka 8. i 9. ZSSI-a koja proizlazi iz propusta da po pisanom nalogu Povjerenstva, u danom roku koji je protekao 27. prosinca 2021.g., podnese pravilno i potpuno ispunjeni obrazac izvješća o imovinskom stanju dužnosnika, povodom prestanka dužnosti zamjenika općinskog načelnika Općine Vođinci.

Na odluku o pokretanju dužnosnik se očitovao u bitnom navodeći kako je zagubio Zaključak Povjerenstva te da je pokušao ispuniti izvješće o imovinskom stanju elektroničkim putem, no da mu navedeno nije pošlo za rukom. Dužnosnik navodi kako mu je i sam općinski načelnik obećao pomoći ispuniti izvješće, međutim, isto nikada nije učinio. Nadalje, dužnosnik ističe kako je zamjenik bio četiri godine te da za navedenu dužnost nije primao naknadu, niti kada je imenovan za načelnika Stožera civilne zaštite u vrijeme korone. Dužnosnik napominje da se u njegovoj imovini ništa bitno nije promijenilo u odnosu na prvu karticu koju mu je ispunila pročelnica. Zaključno dužnosnik se ispričava zbog propusta.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu ZSSI-a. Uvidom u Registar dužnosnika utvrđeno je da je Tomislav Božić obnašao dužnost zamjenika općinskog načelnika Općine Vođinci od 26. svibnja 2017.g. do 20. svibnja 2021.g. Stoga je Tomislav Božić, povodom obnašanja navedene dužnosti, obvezan postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Stavkom 2. istog članka nadalje je propisano da su dužnosnici obvezni u roku od 30 dana po prestanku obnašanja javne dužnosti podnijeti Povjerenstvu izvješće o svojoj imovini.

Člankom 9. stavkom 1. ZSSI-a propisano je da u izvješće iz članka 8. toga Zakona dužnosnici obvezno unose podatke o načinu stjecanja imovine i izvorima sredstava kojima je kupljena pokretna i nepokretna imovina koju je dužnosnik prema istom Zakonu dužan prijaviti.

Člankom 10. stavkom 1. ZSSI-a propisano je da će Povjerenstvo, ukoliko utvrdi da dužnosnik nije ispunio obveze iz članka 8. i članka 9. stavka 1. ZSSI-a, pisanim putem zatražiti od dužnosnika ispunjenje obveze. Stavkom 2. istog članka propisano je da rok za ispunjenje navedene obveze ne može biti duži od 15 dana od dana primitka pisanog zahtjeva. Stavkom 3. toga članka propisano je da će Povjerenstvo, ako dužnosnik ne ispuni navedenu obvezu u danom roku, pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Uvidom u Registar imovinskih kartica, utvrđeno je da je dužnosnik po proteku 30 dana od prestanka mandata zamjenika općinskog načelnika Općine Vođinci nije podnio izvješće o imovinskom stanju.

Povjerenstvo je stoga Zaključkom broj: 711-I-1716-02-IK-40-18/21-02-10 od 19. listopada 2021.g. naložilo dužnosniku da u roku od 15 dana od dana primitka toga zaključka ispuni obvezu podnošenja pravilno i potpuno ispunjenog obrasca izvješća o imovinskom stanju dužnosnika. Točkom II. izreke navedenoga zaključka dužnosnik je upozoren da ako ne ispuni obvezu podnošenja pravilno i potpuno ispunjenog izvješća o imovinskom stanju u roku od 15 dana od dana primitka zaključka, Povjerenstvo će protiv istog pokrenuti postupak zbog kršenja odredbi iz članka 8. i 9. ZSSI-a.

Uvidom u podatke o dostavljenim pošiljkama Hrvatske pošte d.d. utvrđeno je da je dužnosnik navedeni zaključak zaprimio 10. prosinca 2021.g. te je rok od 15 dana za ispunjenje obveze protekao 25. prosinca 2021.g.

Dužnosnik je dužan podnijeti izvješće o imovinskom stanju povodom prestanka obnašanja dužnosti bez obzira je li dužnost obnašao profesionalno ili volonterski sa ili bez primanja volonterske naknade, kao i neovisno o tome je li došlo do promjene njegove imovine u odnosu na stanje prikazano u prethodno podnesenom izvješću.

Navedeno predstavlja izričito propisanu zakonsku obvezu propisanu člankom 8. stavkom 2. ZSSI-a, za koju je dužnosnik osobno odgovaran.

Povjerenstvo ističe kako dužnosnik ni do dana donošenja ove Odluke nije podnio izvješće o imovinskom stanju povodom prestanka obnašanja dužnosti zamjenika općinskog načelnika Općine Vođinci.

Slijedom svega navedenog, Povjerenstvo je utvrdilo da je dužnosnik Tomislav Božić propustio po pisanom pozivu Povjerenstva, u danom roku od 15 dana koji je protekao 27. prosinca 2021.g., podnijeti pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnosti zamjenika općinskog načelnika Općine Vođinci, čime je počinio povredu članka 10. ZSSI-a, u vezi s člankom 8. i 9. ZSSI-a te je odlučeno kao u točki I. izreke ove odluke.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da Povjerenstvo za povredu odredbi članaka 10. i 27. ZSSI-a može izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za povrede obveza koje proizlaze iz članka 8. i 9. ZSSI-a ne može izreći sankcija opomena. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn.

Odredbama ZSSI-a nije propisan rok u kojem je Povjerenstvo nakon prestanka obnašanja dužnosti iz članka 3. ZSSI-a ovlašteno i nadležno provoditi postupak radi utvrđivanja predstavljaju li radnje ili propusti dužnosnika povredu odredbi ZSSI-a, već su člankom 20. stavkom 3. ZSSI-a propisane obveze, zabrane i ograničenja koja obvezuju dužnosnike kako tijekom mandata tako i u razdoblju od 12 mjeseci od dana prestanka obnašanja dužnosti.

Međutim, s obzirom da je u trenutku donošenja ove Odluke proteklo više od dvanaest mjeseci od dana prestanka obnašanja dužnosti zamjenika općinskog načelnika Općine Vođinci, odnosno da dužnosnik ne obnaša neku drugu dužnost iz članka 3. ZSSI-a, Povjerenstvo smatra da u konkretnom slučaju nije svrsishodno izricanje sankcije, iako je utvrđena povreda ZSSI-a, jer izvršenje sankcije ne bi bilo moguće.

Slijedom navedenog, odlučeno je kao što je navedeno točki II. Izreke.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Tomislav Božić, osobnom dostavom

3. Objava na internetskoj stranici Povjerenstva

4. Pismohrana